L'Ajuntament de Sagunt es reuneix amb el conseller d'Economia i el Comité d'Empresa de Pilkington per presentar-li la situació de l'empresa i buscar solucions
06 d’octubre 2021

Després de l'anunci el mes passat per part de la direcció de Pilkington automotive España S.A. del tancament de la línia de laminatge, s'han reunit este matí l'alcalde de Sagunt, Darío Moreno, i els regidors de l'equip de Govern, Quico Fernández i Guillermo Sampedro, amb el conseller d'Economia sostenible, Sectors productius, Comerç i Ocupació, Rafael Climent i els representants del Comité d'Empresa i el seu president, Rubén López Redondo, per conéixer de primera mà la situació de la factoria i del seu personal, així com per a conéixer l'informe del Comité d'Empresa i plantejar possibles actuacions per evitar el tancament de l'empresa.

L'informe del Comité d'Empresa que s'ha presentat recull informació sobre l'empresa, clients i marc europeu, capacitat productiva, plantilla, formació, igualtat, tecnologia i competitivitat, les repercussions del tancament i una proposta. En este sentit, les propostes que s'han presentat són: Manteniment de l'ocupació i de les produccions nacionals, continuar amb el projecte d'eficiència energètica i amb el projecte de progressió tecnològica i continuar oferint per nous models.

En representació de les i els treballadors de l'empresa han assistit el president del Comité d'Empresa, Rubén López; el secretari del Comité d'empresa, Sergio Martín; l'assessor de Comissions Obreres (CCOO), Sergio Villalba; el membre del Comité del Sindicat Unió General de Treballadors (UGT), Aarón Sinisterra; l'assessor d'UGT, Daniel Argente i el membre del Comité de la Confederació General del Treball (CGT), Manuel Tejada.

Darío Moreno ha agraït al conseller el seu «**suport total**» davant la situació «**complicada**» que estan vivint els treballadors i treballadores de l'empresa, a més, ha afirmat que: «**el conseller ha assegurat que per part de la Conselleria s'intentarà oferir solucions en positiu que asseguren una reinversió i un pla de futur per a tota la planta de Sagunt. També vol tindre una implicació personal en totes les negociacions i està disposat a mantindre una reunió amb els responsables a més alt nivell de l'empresa per a fer-los reflexionar**». En este sentit, «**lluitarem contra este tancament de línia per assegurar una viabilitat a llarg termini per a la planta de Sagunt i per a tots els seus treballadors i treballadores**», ha explicat.

D'altra banda, Quico Fernández, ha apuntat que «**ha sigut una reunió molt interessant en la qual el conseller ha demostrat el seu suport als treballadors i la seua disposició per visitar l'empresa i reunir-se amb els dirigents per a oferir tota l'ajuda que estiga en mans de la pròpia Conselleria. Tinc una llarga experiència en esta mena de situacions i confie que el conseller amb el seu bon fer farà tot el que siga possible perquè l'empresa continue i es mantinguen tots els treballadors**».

Guillermo Sampedro ha indicat que el possible tancament d'una de les línies de Pilkington «**ens preocupa molt a l'Ajuntament i en l'equip de Govern i el que estem buscant és la complicitat i l'ajuda de totes les institucions, en este cas de la Generalitat**». Ha agraït l'interés de la Conselleria i del conseller d'Economia, «**sobretot a l'hora de plantejar una possible mediació, entre els treballadors i l'empresa. El que falta ara és buscar el suport de tots els grups parlamentaris perquè tinguem més força i capacitat a l'hora de pressionar a l'empresa perquè garantisca la seua continuïtat a Sagunt**», ha destacat.

Tal com recull l'informe, en l'actualitat existix un acord per a la utilització d'ERTE davant la baixada productiva (30%), derivada en gran manera per la pandèmia i molt accentuada per la crisi de semiconductors. Davant això, «**la Direcció del Grup va comunicar la decisió de tancar la nostra línia de parabrisa i traslladar la producció nacional a una línia d'Itàlia, el passat 7 de setembre menyspreant a més del valor de l'ocupació, la importància de la petjada de carboni**». Tot això, mentre el Comité d'empresa i la Direcció de la planta desenvolupava un pla de millora d'eficiència energètica i tecnològica «**que haguera permés millorar la nostra competitivitat i sostenibilitat**».

Així mateix, segons l'informe, el tancament d'una de les línies de la planta de Sagunt, «**provoca tal desequilibri que comporta que siga econòmicament difícil la viabilitat per a la continuïtat de l'altra**». Pel que s'estima tenint en compte a les empreses auxiliars i proveïdores, entre altres, que el tancament suposaria la pèrdua de treball de més de 800 persones.​

![Imagen sin texto alternativo.](/es-va/Actualidad/PublishingImages/Octubre 2021/94Encuentro Conseller deconomia.jpeg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-es-reuneix-amb-el-conseller-d-economia-i-el-comite-d-empresa-de-pilkington-per-presentar-li-la-situacio-de-l-empresa-i-buscar-solucions/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-es-reuneix-amb-el-conseller-d-economia-i-el-comite-d-empresa-de-pilkington-per-presentar-li-la-situacio-de-l-empresa-i-buscar-solucions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-es-reuneix-amb-el-conseller-d-economia-i-el-comite-d-empresa-de-pilkington-per-presentar-li-la-situacio-de-l-empresa-i-buscar-solucions/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-es-reuneix-amb-el-conseller-d-economia-i-el-comite-d-empresa-de-pilkington-per-presentar-li-la-situacio-de-l-empresa-i-buscar-solucions/)